**NÁRODNÁ RADA SLOVENSKEJ REPUBLIKY**

**VIII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**1564**

**VLÁDNY NÁVRH**

**ZÁKON**

**z .................. 2023**

**o obecnej polícii**

**a o zmene a doplnení niektorých zákonov**

Národná rada Slovenskej republiky sa uzniesla na tomto zákone:

**Čl. I**

**Úvodné ustanovenia**

**§ 1**

Tento zákon upravuje základné úlohy obecnej polície, jej organizáciu, oprávnenia a povinnosti príslušníkov obecnej polície pri plnení úloh obecnej polície a právne vzťahy súvisiace s pracovným pomerom v obecnej polícii.

**§ 2**

1. Obecná polícia je bezpečnostný poriadkový útvar obce, ktorý zriaďuje a zrušuje obec všeobecne záväzným nariadením.[[1]](#footnote-1))
2. Obecná polícia pôsobí na území obce, ktorá ju zriadila. Obecná polícia môže pôsobiť aj na území inej obce za podmienok ustanovených v § 44 alebo § 45.
3. Právne vzťahy súvisiace s pracovným pomerom v obecnej polícii upravujú osobitné predpisy,[[2]](#footnote-2)) ak v § 28 až 37 nie je ustanovené inak.
4. Na účely tohto zákona sa pracovným pomerom v obecnej polícii rozumie pracovný pomer fyzickej osoby s obcou so zaradením na výkon práce v obecnej polícii.

**Úlohy, organizácia a riadenie obecnej polície**

**§ 3**

**Základné úlohy obecnej polície**

1. Obecná polícia
2. zabezpečuje verejný poriadok v obci, spolupôsobí pri ochrane jej obyvateľov a iných osôb v obci pred ohrozením ich života a zdravia,
3. spolupôsobí s príslušnými útvarmi Policajného zboru pri ochrane majetku obce, majetku obyvateľov obce, ako aj iného majetku v obci pred poškodením, zničením, stratou alebo pred zneužitím, krádežou i s využitím ústrední zabezpečujúcich signalizáciu a iných zabezpečovacích systémov,
4. spolupôsobí s príslušnými útvarmi Policajného zboru pri pátraní po osobách, veciach a motorových vozidlách,
5. dbá o ochranu životného prostredia v obci,
6. dbá o dodržiavanie poriadku a čistoty v uliciach a na verejných priestranstvách v obci,
7. podieľa sa v rozsahu vymedzenom osobitným predpisom na dohľade nad bezpečnosťou a plynulosťou cestnej premávky,
8. odhaľuje priestupky a zisťuje ich páchateľov, a ak tak ustanovuje osobitný predpis,[[3]](#footnote-3)) priestupky aj objasňuje a prejednáva,
9. plní úlohy vyplývajúce zo všeobecne záväzných nariadení obce, uznesení obecného zastupiteľstva alebo z rozhodnutia starostu obce,
10. podieľa sa na prevencii kriminality a inej protispoločenskej činnosti v rozsahu pôsobnosti ustanovenej týmto zákonom.
11. Obecná polícia plní ďalšie úlohy, ak tak ustanovuje osobitný predpis.[[4]](#footnote-4))
12. Pri plnení úloh obecná polícia používa technické prostriedky vrátane určených meradiel[[5]](#footnote-5)) a dopravné prostriedky.

**§ 4**

**Základné povinnosti príslušníka obecnej polície**

1. Príslušník obecnej polície je pri plnení úloh obecnej polície povinný najmä
2. dbať na česť, vážnosť a dôstojnosť osoby i svoju vlastnú a nepripustiť, aby v súvislosti s plnením týchto úloh vznikla osobe bezdôvodná ujma a aby prípadný zásah do jej práv a slobôd prekročil mieru nevyhnutnú na dosiahnutie sledovaného účelu,
3. dodržiavať zákony a iné všeobecne záväzné právne predpisy a v ich rámci sa riadiť pokynmi náčelníka obecnej polície (ďalej len „náčelník“),
4. dodržiavať etický kódex príslušníka obecnej polície, ktorý vydá obec,
5. bezodkladne oznámiť Policajnému zboru alebo prokurátorovi, že bol spáchaný trestný čin a podľa povahy veci zamedziť vstupu nepovolaných osôb na miesto činu,
6. poskytnúť pomoc v rozsahu svojich oprávnení a povinností každému, kto o ňu požiada,
7. Príslušník obecnej polície je pri plnení úloh obecnej polície spojených so zásahom do práv alebo slobôd osoby povinný túto osobu bezodkladne poučiť o jej právach, ktoré sú ustanovené v tomto zákone alebo v inom všeobecne záväznom právnom predpise; poučenie musí byť primerané okolnostiam veci, veku a rozumovej vyspelosti osoby a charakteru zásahu do práv a slobôd.
8. Zákrok je zákonom ustanovená a v jeho medziach vykonávaná činnosť príslušníka obecnej polície, pri ktorej sa bezprostredne zasahuje do základných práv a slobôd osoby. Príslušník obecnej polície je povinný vykonať zákrok, prípadne vykonať iné nevyhnutné opatrenie, ktorým sa nezasahuje do základných práv a slobôd (ďalej len „iné nevyhnutné opatrenie“), ak je dôvodné podozrenie, že bol spáchaný alebo je páchaný trestný čin, priestupok, iný správny delikt alebo iným spôsobom rušený verejný poriadok. Príslušník obecnej polície je povinný vykonať zákrok, prípadne urobiť iné nevyhnutné opatrenie, aj mimo pracovnú dobu, najmä upovedomiť obecnú políciu alebo Policajný zbor, ak je páchaný trestný čin alebo priestupok, ktorým je bezprostredne ohrozený život, zdravie alebo majetok.
9. Príslušník obecnej polície nie je povinný vykonať zákrok, prípadne iné nevyhnutné opatrenie, ak
10. je pod vplyvom liekov alebo iných látok, ktoré závažným spôsobom znižujú jeho schopnosť konania,
11. na vykonanie zákroku, prípadne iného nevyhnutného opatrenia, nebol odborne vyškolený ani vycvičený a ich povaha také odborné vyškolenie alebo vycvičenie vyžaduje,
12. by tým vystavil seba alebo iného vážnemu ohrozeniu života, zdravia alebo majetku,
13. vzhľadom na konkrétnu situáciu nie je predpoklad, že zákrok, prípadne iné nevyhnutné opatrenie, bude úspešne vykonané.
14. Príslušník obecnej polície nevykoná zákrok, prípadne iné nevyhnutné opatrenie, ak by ich vykonaním došlo k mareniu úloh podľa osobitných predpisov,[[6]](#footnote-6)) ktorých nevykonanie by malo závažnejšie dôsledky ako nevykonanie zákroku, prípadne iného nevyhnutného opatrenia.
15. Príslušník obecnej polície je pri vykonávaní zákroku povinný, ak to povaha a okolnosti zákroku dovoľujú, použiť zodpovedajúcu výzvu. Ak to povaha a okolnosti zákroku dovoľujú, použije príslušník obecnej polície pred výzvou slová „V mene zákona!“.

**§ 5**

**Organizácia obecnej polície**

1. Obecnú políciu tvoria čakatelia, príslušníci obecnej polície a iní zamestnanci obce zaradení na výkon práce v obecnej polícii.
2. Čakateľom je ten, kto spĺňa podmienky podľa § 28 ods. 1 písm. a) až e). Príslušníkom obecnej polície je ten, kto spĺňa podmienky podľa § 28 ods. 1.
3. Organizáciu obecnej polície, objem mzdových prostriedkov a rozsah technických prostriedkov obecnej polície určuje obecné zastupiteľstvo s prihliadnutím na rozsah jej úloh.
4. Pri plnení úloh obecnej polície má príslušník obecnej polície a dobrovoľný pomocník obecnej polície (ďalej len „dobrovoľník obecnej polície“) postavenie verejného činiteľa.[[7]](#footnote-7))
5. Ustanovenie § 4 sa primerane vzťahuje aj na čakateľa a iného zamestnanca obce zaradeného na výkon práce v obecnej polícii.

**§ 6**

**Riadenie obecnej polície**

1. Obecnú políciu riadi náčelník, ktorý je príslušníkom obecnej polície. Náčelník
2. organizuje a kontroluje činnosť obecnej polície,
3. podáva starostovi obce a na požiadanie aj obecnému zastupiteľstvu správy o situácii na úseku verejného poriadku a o výsledkoch činnosti obecnej polície; o závažných udalostiach vyrozumie starostu obce bezodkladne,
4. spolupracuje s riaditeľom príslušného útvaru Policajného zboru, orgánmi štátnej správy a inými orgánmi verejnej moci,
5. predkladá starostovi obce požiadavky na zabezpečenie činnosti obecnej polície a zodpovedá za hospodárne využívanie zverených prostriedkov,
6. zabezpečuje odborný výcvik a školenie príslušníkov obecnej polície,
7. podáva starostovi obce návrhy súvisiace s pracovným pomerom v obecnej polícii,
8. plní ďalšie úlohy podľa organizačného poriadku a pokynov starostu obce.
9. Náčelníka na návrh starostu obce vymenúva a odvoláva obecné zastupiteľstvo.
10. Náčelníka v čase jeho neprítomnosti zastupuje zástupca náčelníka, ak je obecným zastupiteľstvom takáto pracovná pozícia určená, inak ním poverený príslušník obecnej polície.

**Preukazovanie príslušnosti k obecnej polícii a označenie obecnej polície**

**§ 7**

**Preukazovanie príslušnosti k obecnej polícii**

1. Príslušník obecnej polície je povinný pred zákrokom preukázať svoju príslušnosť k obecnej polícii rovnošatou príslušníka obecnej polície (ďalej len „rovnošata“) s odznakom obecnej polície a identifikačným číslom príslušníka obecnej polície. Ak príslušník obecnej polície plní úlohy na území inej obce na základe § 44 alebo § 45, preukáže sa na požiadanie aj poverením tejto obce; pri zákroku, ktorý neznesie odklad, tak urobí hneď, ako to povaha a okolnosti zákroku dovolia.
2. Ak príslušník obecnej polície nemôže preukázať svoju príslušnosť k obecnej polícii podľa odseku 1, je povinný preukázať ju preukazom príslušníka obecnej polície a ústnym vyhlásením „obecná polícia“.
3. Ak okolnosti zákroku alebo iného nevyhnutného opatrenia neumožňujú, aby príslušník obecnej polície preukázal svoju príslušnosť k obecnej polícii podľa odseku 1 alebo odseku 2, preukáže sa ústnym vyhlásením „obecná polícia“. Preukazom príslušníka obecnej polície sa obecný policajt preukáže hneď, ako to okolnosti zákroku dovolia.

**§ 8**

**Rovnošata**

1. Príslušník obecnej polície plní úlohy obecnej polície v pracovnom čase v rovnošate; úlohy súvisiace s administratívnou činnosťou, prevenciou v školských zariadeniach a iných zariadeniach, kontrolou zákazu predávania, podávania alebo iného umožňovania požívania alkoholických nápojov osobám mladším ako 18 rokov, kontrolou dodržiavania pravidiel času predaja v obchode a času prevádzky služieb, kontrolou niektorých podmienok držania psov a iné úlohy, ktorými sa nezasahuje do základných práv a slobôd fyzických osôb, môže príslušník obecnej polície plniť aj v občianskom odeve.
2. Rovnošata je odev v prevažujúcom modrom farebnom vyhotovení, ktorý obsahuje názov obce, erb obce a označenie „obecná polícia“. Rovnošata musí obsahovať jednotné prvky a nesmie byť zameniteľná so služobnou rovnošatou príslušníkov ozbrojených bezpečnostných zborov, príslušníkov finančnej správy, ozbrojených síl Slovenskej republiky ani s inými služobnými rovnošatami.
3. Používanie rovnošaty inou osobou ako príslušníkom obecnej polície je zakázané; náčelník môže povoliť nosenie rovnošaty bývalému príslušníkovi obecnej polície po skončení pracovného pomeru v obecnej polícii na kultúrne, športové alebo spoločenské účely.
4. Na rovnošate môže byť používané funkčné alebo hodnostné označenie príslušníkov obecnej polície, ktoré určí náčelník a ktoré nesmie byť zameniteľné s hodnostným označením používaným na služobných rovnošatách príslušníkov ozbrojených bezpečnostných zborov, ozbrojených príslušníkov finančnej správy, ozbrojených síl Slovenskej republiky ani na iných služobných rovnošatách.
5. Obec môže povoliť na rovnošate používanie iných súčastí ako sú uvedené vo vykonávacom právnom predpise podľa § 52, ako aj používanie osobitných výstrojných súčastí a doplnkov.

**§ 9**

**Označenie dopravných prostriedkov**

1. Na plnenie úloh obecnej polície možno používať motorové vozidlá a iné dopravné prostriedky s označením príslušnosti k obecnej polícii alebo bez označenia príslušnosti k obecnej polícii. Motorové vozidlá a iné dopravné prostriedky s označením príslušnosti k obecnej polícii musia byť v prevažujúcom bielom farebnom vyhotovení s nápisom „obecná polícia“.
2. Motorové vozidlá obecnej polície vybavené výstražnými svietidlami modrej farby a zvláštnymi zvukovými výstražnými znameniami musia byť označené príslušnosťou k obecnej polícii.

**§ 10**

**Preukaz príslušníka obecnej polície**

* 1. Preukaz príslušníka obecnej polície obsahuje jeho fotografiu, meno a priezvisko, identifikačné číslo, nápis „obecná polícia“, názov obce, podpis starostu obce a minimálne jeden ochranný znak zamedzujúci sfalšovaniu preukazu.
	2. Držiteľ preukazu príslušníka obecnej polície je pri skončení pracovného pomeru povinný odovzdať tento preukaz obci.
	3. Kto nájde preukaz príslušníka obecnej polície je povinný ho odovzdať obecnej polícii alebo útvaru Policajného zboru.

**Oprávnenia príslušníka obecnej polície**

**§ 11**

**Všeobecné oprávnenia**

Príslušník obecnej polície je oprávnený

* 1. nosiť pri plnení úloh obecnej polície strelnú zbraň v súlade s osobitným predpisom[[8]](#footnote-8)), ak náčelník nerozhodne inak,
	2. vyzvať osobu, aby upustila od konania, ktorým narušuje verejný poriadok, alebo od iného protiprávneho konania,
	3. požadovať od vodiča vozidla predloženie dokladov ustanovených na vedenie a premávku vozidla a na dopravu osôb a nákladu, ak ide o vodiča vozidla podľa § 17 ods. 1,
	4. presvedčiť sa, či ten, koho osobnú slobodu obmedzuje alebo ten, koho predvádza, nie je ozbrojený alebo či nemá pri sebe inú vec, ktorou by mohol ohroziť život alebo zdravie, a po nájdení zbrane alebo takej veci tieto odobrať; odobratú zbraň alebo vec bezodkladne po vykonaní úkonov alebo po odpadnutí dôvodov odobratia príslušník obecnej polície vráti tomu, komu bola odobratá, ak nezistí dôvod na postup podľa § 16 alebo ak nejde o osobu, ktorej bola obmedzená osobná sloboda,[[9]](#footnote-9)) alebo o predvedenú osobu a je dôvod na odovzdanie tejto osoby, kedy sa spolu s osobou odovzdá aj odobratá zbraň alebo vec,
	5. presvedčiť sa, či ten, kto vstupuje do objektu alebo priestoru určeného obcou alebo z neho vystupuje, nemá pri sebe vec, ktorou by mohol ohroziť život alebo zdravie, a po nájdení takej veci túto uschovať; uschovanú vec bezodkladne po odpadnutí dôvodu uschovania príslušník obecnej polície vráti tomu, kto vec odovzdal na uschovanie, ak nezistí dôvod na postup podľa § 16,
	6. zakázať vstup do objektu alebo priestoru osobe, ktorá má pri sebe strelnú zbraň, ak je do objektu alebo priestoru vstup so strelnou zbraňou obcou zakázaný,
	7. vyzvať vodiča, aby sa podrobil vyšetreniu, či nie je ovplyvnený alkoholom alebo inou návykovou látkou,[[10]](#footnote-10)) alebo liekmi, ktoré môžu znížiť jeho schopnosť bezpečne viesť vozidlo; ak je vodič pod vplyvom alkoholu alebo inej návykovej látky, príslušník obecnej polície je oprávnený zakázať vodičovi ďalšiu jazdu.

**§ 12**

**Oprávnenie požadovať preukázanie totožnosti**

1. Na preukázanie totožnosti dokladom totožnosti je príslušník obecnej polície oprávnený vyzvať osobu,
2. ktorá je podozrivá zo spáchania alebo pristihnutá pri páchaní priestupku, iného správneho deliktu alebo trestného činu,
3. od ktorej je požadované vysvetlenie podľa § 13 ods. 1,
4. ktorá zodpovedá popisu osoby, po ktorej bolo vyhlásené pátranie,
5. voči ktorej vykonáva úkon za účelom splnenia úlohy obecnej polície,
6. ak o to požiada iná osoba, ktorá má na zistení totožnosti právny záujem,[[11]](#footnote-11))
7. ktorá žiada o preukázanie totožnosti podľa písmena e),
8. ktorá oznamuje podozrenie zo spáchania protiprávneho konania.
9. Namiesto dokladu totožnosti môže osoba podľa odseku 1 predložiť
10. vodičský preukaz,
11. zbrojný preukaz,
12. preukaz poslanca Národnej rady Slovenskej republiky,
13. preukaz člena vlády Slovenskej republiky,
14. služobný preukaz sudcu, prokurátora, príslušníka ozbrojeného bezpečnostného zboru, príslušníka finančnej správy, príslušníka Národného bezpečnostného úradu,
15. doklad o pobyte alebo
16. iný doklad vydaný orgánom verejnej správy, ktorý obsahuje najmenej jej fotografiu, meno a priezvisko.
17. Príslušník obecnej polície je pri prijímaní telefonického oznámenia oprávnený vyzvať osobu, ktorá oznamuje podozrenie zo spáchania priestupku alebo iného protiprávneho konania, aby uviedla svoje osobné údaje v rozsahu meno, priezvisko a bydlisko, prípadne aj iné kontaktné údaje, najmä telefónne číslo a emailovú adresu.
18. Ak osoba pri plnení služobných úloh alebo v súvislosti s nimi preukáže svoju príslušnosť podľa osobitných predpisov,[[12]](#footnote-12)) odsek 1 sa nepoužije.

**§ 13**

**Oprávnenie požadovať vysvetlenie**

1. Príslušník obecnej polície je oprávnený vyzvať osobu, ktorá môže prispieť k objasneniu skutočností dôležitých pre odhalenie priestupku alebo iného správneho deliktu a jeho páchateľa alebo konania, ktoré má znaky priestupku alebo iného správneho deliktu, ako aj na zistenie skutočného stavu veci,
2. na poskytnutie potrebného vysvetlenia a
3. aby predložila doklady alebo iné potrebné dokumenty; príslušník obecnej polície môže v prípade potreby zaobstarať alebo vyhotoviť kópiu predloženého dokladu alebo iného dokumentu.
4. Ak je to potrebné, príslušník obecnej polície je oprávnený vyzvať osobu, aby sa ihneď alebo v určenom čase dostavila na útvar obecnej polície na spísanie zápisnice o podaní vysvetlenia, alebo ak ide o objasňovanie priestupku, na spísanie záznamu alebo zapísania výsledkov úkonov do správy o výsledku objasňovania priestupku.
5. Vysvetlenie od maloletého alebo mladistvého možno vyžadovať len v prítomnosti jeho zákonného zástupcu, fyzickej osoby, ktorá sa osobne stará o maloletého alebo mladistvého na základe rozhodnutia súdu[[13]](#footnote-13)) alebo zástupcu zariadenia, v ktorom je maloletý alebo mladistvý umiestnený na základe rozhodnutia súdu.[[14]](#footnote-14))
6. Vysvetlenie môže odoprieť iba osoba, ktorá by ním sebe alebo blízkej osobe[[15]](#footnote-15)) spôsobila nebezpečenstvo trestného stíhania alebo osoba, ktorá by ním porušila spovedné tajomstvo alebo tajomstvo informácie, ktorá jej bola zverená ústne alebo písomne pod podmienkou mlčanlivosti ako osobe poverenej pastoračnou starostlivosťou.
7. Vysvetlenie sa nesmie požadovať od osoby, ktorá upozornila, že by ním porušila zákonom uloženú alebo uznanú povinnosť mlčanlivosti, a nebola tejto povinnosti zbavená alebo nebola od tejto povinnosti oslobodená.
8. Príslušník obecnej polície je povinný osobu vopred poučiť o možnosti odoprieť vysvetlenie podľa odseku 4 a o zákaze požadovať vysvetlenie podľa odseku 5.
9. Osoba, ktorá sa dostavila na útvar obecnej polície na základe výzvy podľa odseku 2, má nárok na náhradu nevyhnutných výdavkov[[16]](#footnote-16)) a na náhradu ušlého zárobku (ďalej len „náhrada“). Náhradu poskytuje obec. Nárok na náhradu nemá ten, kto sa dostavil len vo vlastnom záujme alebo pre svoje protiprávne konanie.
10. Nárok na náhradu zaniká, ak ho osoba neuplatní do ôsmich dní odo dňa, keď sa na výzvu podľa odseku 2 dostavila; o tom musí byť osoba poučená.

**§ 14**

**Oprávnenie predviesť osobu**

1. Príslušník obecnej polície je oprávnený predviesť osobu,
2. ktorá odmietla vyhovieť výzve príslušníka obecnej polície na preukázanie totožnosti podľa § 12 ods. 1 písm. a) až f),
3. ktorá ani po predchádzajúcom poskytnutí potrebnej súčinnosti nemôže hodnoverne preukázať svoju totožnosť podľa § 12 ods. 1 písm. a) až f),
4. ktorá bez dostatočného ospravedlnenia alebo bez závažného dôvodu nevyhovie výzve podľa § 13 ods. 2,
5. ak o to požiadal súd,[[17]](#footnote-17))
6. ak o to požiadala obec, ktorá je správnym orgánom a ide o účastníka priestupkového konania alebo správneho konania alebo svedka v tomto konaní, ktorý sa bez náležitého ospravedlnenia alebo bez závažných dôvodov nedostaví na správny orgán ani na opätovné predvolanie a bez jeho osobnej účasti nemožno konanie uskutočniť,
7. u ktorej sa pri zisťovaní jej totožnosti preukáže, že je osobou, na ktorú bolo vyhlásené pátranie,
8. ktorá svojím konaním bezprostredne ohrozuje svoj život alebo svoje zdravie alebo život a zdravie iných osôb alebo majetok alebo napriek výzve príslušníka obecnej polície pokračuje v správaní, ktorým porušuje verejný poriadok,
9. ktorej bola obmedzená sloboda.
10. Osoba podľa odseku 1 písm. a) a b) sa predvádza na útvar obecnej polície alebo útvar Policajného zboru, osoba podľa odseku 1 písm. c) sa predvádza na útvar obecnej polície, osoba podľa odseku 1 písm. d) a e) sa predvádza na orgán, ktorý požiadal o predvedenie a osoba podľa odseku 1 písm. f) až h) sa predvádza na útvar Policajného zboru. Príslušník obecnej polície je oprávnený predviesť osobu podľa odseku 1 písm. a), b) a f) až h) na najbližší útvar Policajného zboru aj mimo územia obce podľa § 2 ods. 3.
11. Ak je predvedenou osobu maloletý alebo mladistvý, príslušník obecnej polície o predvedení ihneď informuje zákonného zástupcu, fyzickú osobu, ktorá sa osobne stará o maloletého alebo mladistvého na základe rozhodnutia súdu alebo zariadenie, v ktorom je maloletý alebo mladistvý umiestnený na základe rozhodnutia súdu.
12. Príslušník obecnej polície po predvedení osoby
13. bezodkladne spíše úradný záznam o predvedení, a ak je to potrebné, aj zápisnicu o podaní vysvetlenia alebo iný záznam o úkone pri objasňovaní priestupku,
14. ihneď odovzdá predvedenú osobu orgánu činnému v trestnom konaní, inému príslušnému orgánu verejnej moci alebo zariadeniu, ak zistí, že sú dôvody na jej odovzdanie; inak osobu ihneď prepustí, pričom maloletú osobu do 15 rokov môže prepustiť len jej odovzdaním zákonnému zástupcovi, fyzickej osobe, ktorá sa osobne stará o maloletého na základe rozhodnutia súdu alebo nimi určenej osobe.
15. Odovzdanie osoby alebo prepustenie osoby príslušník obecnej polície vyznačí v úradnom zázname o predvedení.
16. Ak je osoba predvedená na útvar Policajného zboru alebo na súd, útvar Policajného zboru alebo súd potvrdí príslušníkovi obecnej polície prevzatie osoby v úradnom zázname alebo v potvrdení o prevzatí.

**§ 15**

**Oprávnenie otvoriť byt**

* 1. Ak je dôvodná obava, že je ohrozený život alebo je vážne ohrozené zdravie osoby, alebo ak hrozí závažná škoda na majetku a vec neznesie odklad, je príslušník obecnej polície oprávnený otvoriť byt alebo iný uzavretý priestor (ďalej len „byt“), vstúpiť do bytu a vykonať potrebné opatrenia na odvrátenie hroziaceho nebezpečenstva.
	2. Na otvorenie bytu a na vykonanie úkonov podľa odseku 1 je príslušník obecnej polície povinný zabezpečiť prítomnosť nezúčastnenej osoby; nemusí tak urobiť, ak  vec neznesie odklad a je bezprostredne ohrozený život alebo zdravie alebo bezprostredne hrozí závažná škoda na majetku.
	3. Po vykonaní opatrení podľa odseku 1 príslušník obecnej polície bez zbytočného odkladu vyrozumie užívateľa bytu a zabezpečí uzavretie bytu, ak to nemôže vykonať užívateľ bytu alebo iná oprávnená osoba.
	4. Otvorenie bytu nesmie sledovať iný záujem ako ochranu života, zdravia alebo majetku.
	5. O otvorení bytu a vykonaných opatreniach spíše príslušník obecnej polície úradný záznam a bezodkladne to oznámi Policajnému zboru a prokurátorovi.

**§ 16**

**Oprávnenie odňať vec**

1. Príslušník obecnej polície je oprávnený po predchádzajúcej márnej výzve na vydanie veci, ktorá súvisí s priestupkom alebo iným správnym deliktom alebo hľadanej veci podľa § 43 ods. 3, túto vec odňať.
2. Príslušník obecnej polície nie je oprávnený vyzvať na vydanie veci, ktorá súvisí s priestupkom alebo iným správnym deliktom alebo odňať takúto vec podľa odseku 1, ak hodnota tejto veci je v zjavnom nepomere k povahe priestupku alebo iného správneho deliktu.
3. Osobe, ktorá vec vydala alebo ktorej bola vec odňatá podľa odseku 1, vystaví príslušník obecnej polície potvrdenie. O vydaní alebo odňatí veci spíše príslušník obecnej polície úradný záznam.
4. Ak je vydanou vecou alebo odňatou vecou zbraň podliehajúca evidenčnej povinnosti podľa osobitného predpisu,[[18]](#footnote-18)) odovzdá ju príslušník obecnej polície najbližšiemu útvaru Policajného zboru, ktorého názov a sídlo uvedie v potvrdení podľa odseku 3.
5. Ak vydaná vec alebo odňatá vec súvisí s priestupkom a je možné sa dôvodne domnievať, že v konaní o priestupku môže byť vyslovené jej prepadnutie[[19]](#footnote-19)) alebo môže byť zhabaná,[[20]](#footnote-20)) alebo ak ide o hľadanú vec podľa § 43 ods. 3, príslušník obecnej polície ju odovzdá orgánu oprávnenému o tejto veci rozhodnúť, o čom spíše úradný záznam.
6. Ak pominuli dôvody na vydanie veci alebo odňatie veci podľa odseku 1 a nejde o vec odovzdanú podľa odseku 4 alebo odseku 5, je príslušník obecnej polície povinný vec bezodkladne vrátiť tomu, koho právo na vec je nepochybné; inak tomu, kto ju vydal alebo komu bola odňatá. O vykonaní tohto úkonu príslušník obecnej polície spíše úradný záznam.

**§ 17**

**Oprávnenie zastavovať vozidlá**

* 1. Príslušník obecnej polície je oprávnený zastavovať vozidlá
1. ak vodič vozidla spáchal priestupok proti bezpečnosti a plynulosti cestnej premávky, ktorý je oprávnený prejednať v blokovom konaní,
2. ak je dôvodné podozrenie, že vodič vozidla požil alkohol alebo inú návykovú látku,
3. ak ide o vozidlo, po ktorom bolo vyhlásené pátranie,
4. na účel vykonania kontroly dodržiavania podmienok prevádzkovania taxislužby podľa osobitného predpisu,[[21]](#footnote-21))
5. pri vykonávaní dohľadu nad bezpečnosťou a plynulosťou cestnej premávky pred školami, školskými zariadeniami a v ich blízkosti.
	1. Príslušník obecnej polície je oprávnený zastavovať vozidlá alebo prikázať im smer jazdy, ak je to nevyhnutné na zabezpečenie miesta, na ktorom došlo k protiprávnemu konaniu, ak je to v záujme ochrany života a zdravia osôb alebo majetku alebo ak to vyžaduje bezpečnosť a plynulosť cestnej premávky.

**§ 18**

**Oprávnenie na vstup**

1. Príslušník obecnej polície je oprávnený vstupovať v predajnom čase alebo prevádzkovom čase do všetkých priestorov zariadení určených pre zákazníkov.
2. Príslušník obecnej polície je oprávnený vstupovať do priestorov podľa odseku 1, a to aj po skončení predajného času alebo prevádzkového času, ak je
3. to nevyhnutné z dôvodu zabezpečenia verejného poriadku,
4. dôvodné podozrenie, že sa tu osobe mladšej ako 18 rokov predávajú alebo podávajú alkoholické nápoje alebo je tu tejto osobe inak umožnené ich požívanie, alebo tabakové výrobky, fajčiarske pomôcky, bylinné výrobky určené na fajčenie, elektronické cigarety alebo ich náhradné náplne alebo je tu tejto osobe inak umožnené ich užívanie.

**§ 19**

**Oprávnenie zakázať vstup na určené miesta**

**a oprávnenie prikázať zotrvať na určenom mieste**

1. Príslušník obecnej polície je oprávnený zakázať každému, aby na nevyhnutne potrebný čas vstupoval na určené miesta alebo sa na nich zdržiaval alebo prikázať každému, aby na nevyhnutne potrebný čas zotrval na určenom mieste, ak je ohrozený život, zdravie, majetok alebo verejný poriadok.
2. Ak je na vyznačenie alebo ohraničenie určeného miesta podľa odseku 1 použitý pás s názvom obce a nápisom „zákaz vstupu“ alebo pás s nápismi „obecná polícia“ a „zákaz vstupu“, ide o zákaz podľa odseku 1.
3. Úkon podľa odseku 1 je príslušník obecnej polície oprávnený vykonať aj na žiadosť iného orgánu verejnej moci, ktorý má obdobné oprávnenie podľa osobitného predpisu.[[22]](#footnote-22))

**§ 20**

1. Každý je povinný uposlúchnuť výzvu, pokyn, príkaz alebo požiadavku príslušníka obecnej polície podľa tohto zákona alebo podľa osobitných predpisov.[[23]](#footnote-23))
2. Ak má osoba na výzvu, pokyn, príkaz alebo požiadavku príslušníka obecnej polície predložiť doklad, možno doklad predložiť aj v elektronickej podobe prostredníctvom mobilnej aplikácie, ktorej správcom je ústredný orgán štátnej správy.

**§ 21**

**Technický prostriedok na zabránenie odjazdu motorového vozidla**

1. Príslušník obecnej polície je oprávnený použiť technický prostriedok na zabránenie odjazdu motorového vozidla, ak
2. motorové vozidlo stojí na mieste, kde je to zakázané a vodič vozidla sa v blízkosti nezdržiava,
3. motorové vozidlo, o ktorom sa zistilo, že sa po ňom pátra, stojí na verejnom priestranstve.
4. Technický prostriedok na zabránenie odjazdu motorového vozidla z dôvodu podľa odseku 1 písm. a) nemožno použiť, ak ide o motorové vozidlo
5. viditeľne označené ako vozidlo Policajného zboru, Vojenskej polície, ozbrojených síl Slovenskej republiky, finančnej správy, Zboru väzenskej a justičnej stráže, Hasičského a záchranného zboru alebo Horskej záchrannej služby,
6. určené na poskytovanie zdravotníckych služieb,
7. v ktorom je viditeľne umiestnený parkovací preukaz alebo výnimka podľa osobitného predpisu,[[24]](#footnote-24))
8. osoby požívajúcej výsady a imunitu podľa medzinárodnej zmluvy, ktorou je Slovenská republika viazaná.[[25]](#footnote-25))
9. Použitie technického prostriedku podľa odseku 1 písm. b) je príslušník obecnej polície povinný bezodkladne po jeho použití oznámiť Policajnému zboru.
10. Technický prostriedok na zabránenie odjazdu motorového vozidla musí byť viditeľne označený nápisom „obecná polícia“ a na ňom alebo na motorovom vozidle musí byť uvedený spôsob vyrozumenia obecnej polície.
11. Technický prostriedok na zabránenie odjazdu motorového vozidla možno použiť, len ak je zaistená možnosť jeho odstránenia bez zbytočného odkladu. Technický prostriedok na zabránenie odjazdu motorového vozidla sa odstráni bez zbytočných prieťahov po zistení totožnosti osoby, ktorá motorové vozidlo na mieste ponechala, ak tomu nebránia iné zákonné dôvody.
12. Ak nikto nepožiada o odstránenie technického prostriedku na zabránenie odjazdu motorového vozidla do 30 dní od jeho použitia, je správca cesty oprávnený po dohode s obecnou políciou motorové vozidlo na náklady jeho prevádzkovateľa alebo vlastníka odstrániť z miesta, kde stojí. Povinnosti úhrady nákladov na odstránenie motorového vozidla sa jeho prevádzkovateľ zbaví, ak preukáže závažné dôvody, ktoré mu znemožnili, aby pred odstránením motorového vozidla požiadal o odstránenie technického prostriedku na zabránenie odjazdu motorového vozidla.

**§ 22**

**Spracúvanie osobných údajov**

1. Obecná polícia je oprávnená, ak je to potrebné na plnenie jej úloh, vyhotovovať a využívať zvukové, obrazové alebo iné záznamy z verejných priestranstiev4) a zvukové, obrazové alebo iné záznamy o priebehu plnenia úloh alebo o vykonaní zákroku.
2. Obecná polícia je oprávnená spracúvať osobné údaje v rozsahu meno, priezvisko, dátum narodenia, rodné číslo, adresu pobytu, telefónne číslo a adresu elektronickej pošty na účely plnenia jej úloh. Obecná polícia je oprávnená spracúvať aj iné údaje, ak je to potrebné na plnenie jej úloh, najmä evidenčné číslo vozidla a číslo dokladu totožnosti.
3. Na spracúvanie osobných údajov podľa tohto zákona sa vzťahujú osobitné predpisy.[[26]](#footnote-26))

**Použitie donucovacích prostriedkov alebo strelnej zbrane**

**§ 23**

**Donucovacie prostriedky**

1. Príslušník obecnej polície je oprávnený použiť donucovacie prostriedky na ochranu svojej bezpečnosti alebo bezpečnosti inej osoby, na ochranu majetku alebo verejného poriadku, pri predvedení alebo obmedzení osobnej slobody osoby, pri odňatí veci, zakázaní vstupu na určené miesta alebo pri prikázaní zotrvať na určenom mieste.
2. Donucovacími prostriedkami sú
3. hmaty, chvaty, údery a kopy sebaobrany,
4. prostriedky na prekonanie odporu a odvrátenie útoku,
5. putá,
6. spútavacie prostriedky,
7. služobný pes,
8. úder strelnou zbraňou,
9. hrozba strelnou zbraňou,
10. varovný výstrel do vzduchu,
11. technický prostriedok na zabránenie odjazdu motorového vozidla.
12. Prostriedkami na prekonanie odporu a odvrátenie útoku sú obušky, teleskopické obušky, obranné tyče, obranné štíty, slzotvorné prostriedky, elektrické alebo iné obdobné dočasne zneschopňujúce prostriedky. Spútavacími prostriedkami sú spútavací opasok a spútavacie popruhy.
13. Pred použitím donucovacích prostriedkov podľa odseku 2 písm. a) až h) je príslušník obecnej polície povinný vyzvať osobu, proti ktorej zakročuje, aby upustila od protiprávneho konania, s výstrahou, že bude použitý niektorý z donucovacích prostriedkov. Od výzvy a výstrahy môže príslušník obecnej polície upustiť len vtedy, ak je sám napadnutý, je ohrozený život alebo zdravie inej osoby a vec neznesie odklad alebo tomu bránia iné okolnosti.
14. O tom, ktorý z donucovacích prostriedkov použije, rozhoduje príslušník obecnej polície podľa konkrétnej situácie tak, aby dosiahol účel sledovaný zákrokom a použitý donucovací prostriedok a intenzita jeho použitia boli primerané povahe a nebezpečnosti protiprávneho konania; osobitne pri tom dbá na dodržanie povinnosti podľa § 4 ods. 1 písm. a).

**§ 24**

**Osobitné ustanovenia o použití niektorých donucovacích prostriedkov**

1. Putá alebo spútavacie prostriedky je príslušník obecnej polície oprávnený použiť
2. na spútanie osoby, ktorej bola obmedzená osobná sloboda alebo predvádzanej osoby, ktorá kladie aktívny odpor alebo napáda iné osoby alebo príslušníka obecnej polície alebo ohrozuje svoj život alebo zdravie alebo poškodzuje majetok,
3. pri vykonávaní úkonov s predvádzanou osobou, ak je dôvodná obava, že sa pokúsi o útek,
4. na vzájomné pripútanie dvoch alebo viacerých predvádzaných osôb za podmienok uvedených v písmene a) alebo b).
5. Služobný pes sa používa s náhubkom; ak to povaha a intenzita útoku, prípadne prekonanie odporu osoby vyžadujú, možno použiť služobného psa bez náhubku. Príslušník obecnej polície je oprávnený použiť služobného psa okrem dôvodov podľa § 23 ods. 1 aj na prenasledovanie osoby na úteku, na donútenie ukrývajúcej sa osoby opustiť úkryt alebo na stráženie takýchto osôb.
6. Technický prostriedok na zabránenie odjazdu vozidla je príslušník obecnej polície oprávnený použiť okrem dôvodov podľa § 23 ods. 1 aj na vozidle, pri ktorom je dôvodné podozrenie, že sa zúčastnilo dopravnej nehody.

**§ 25**

**Použitie strelnej zbrane**

1. Príslušník obecnej polície je oprávnený použiť strelnú zbraň
2. v prípade nutnej obrany alebo krajnej núdze,[[27]](#footnote-27))
3. aby odvrátil nebezpečný útok, ktorý ohrozuje chránený objekt alebo miesto, kde je vstup zakázaný.
4. Pred použitím strelnej zbrane je príslušník obecnej polície povinný vyzvať osobu, proti ktorej zakročuje, aby upustila od protiprávneho konania, s výstrahou, že bude použitá strelná zbraň. Pred použitím strelnej zbrane je príslušník obecnej polície povinný použiť tiež varovný výstrel. Od výstrahy a varovného výstrelu môže príslušník obecnej polície upustiť len v prípade, keď je sám napadnutý, alebo ak je ohrozený život alebo zdravie inej osoby alebo vec neznesie odklad.
5. Pri použití strelnej zbrane je príslušník obecnej polície povinný dbať na potrebnú opatrnosť, najmä aby nebol ohrozený život iných osôb a aby čo najviac šetril život osoby, proti ktorej zákrok smeruje.

**§ 26**

**Povinnosti po použití donucovacieho prostriedku alebo strelnej zbrane**

1. Ak príslušník obecnej polície zistí, že pri použití donucovacieho prostriedku alebo strelnej zbrane došlo k zraneniu osoby, poskytne jej, ak to okolnosti dovolia, prvú pomoc a zabezpečí lekárske ošetrenie.
2. O použití donucovacieho prostriedku alebo strelnej zbrane je príslušník obecnej polície povinný bezodkladne spísať úradný záznam a ich použitie ohlásiť náčelníkovi, ktorému následne predloží spracovaný úradný záznam.
3. Ak vzniknú pochybnosti o oprávnenosti alebo primeranosti použitia donucovacieho prostriedku alebo strelnej zbrane, alebo ak pri ich použití bola spôsobená smrť, ujma na zdraví alebo škoda na majetku, je náčelník povinný zistiť okolnosti ich použitia a vyhodnotiť, či boli použité v súlade so zákonom. O výsledku tohto zistenia náčelník spíše úradný záznam so svojím stanoviskom o oprávnenosti a primeranosti použitia donucovacieho prostriedku alebo strelnej zbrane, ktorý bezodkladne predloží prokurátorovi.

**§ 27**

**Osobitné obmedzenia**

Pri zákroku proti tehotnej žene, osobe vysokého veku, osobe so zjavným telesným postihnutím, osobe so zjavnou chorobou alebo osobe mladšej ako 15 rokov je príslušník obecnej polície oprávnený použiť z donucovacích prostriedkov iba hmaty, chvaty a putá. Ostatné donucovacie prostriedky je príslušník obecnej polície oprávnený použiť len vtedy, ak útok takej osoby bezprostredne ohrozuje jeho život a zdravie alebo život a zdravie inej osoby alebo hrozí závažná škoda na majetku a nebezpečenstvo nemožno odvrátiť inak.

**Pracovný pomer**

**§ 28**

**Príslušník obecnej polície**

1. Príslušníkom obecnej polície môže byť len štátny občan Slovenskej republiky (ďalej len „občan“) starší ako 18 rokov, ktorý
2. je bezúhonný a spoľahlivý,
3. má úplné stredné všeobecné vzdelanie alebo úplné stredné odborné vzdelanie,[[28]](#footnote-28))
4. je zdravotne spôsobilý, psychicky spôsobilý a telesne spôsobilý,
5. ovláda štátny jazyk,
6. je spôsobilý na právne úkony v plnom rozsahu,
7. je odborne spôsobilý.
8. Podmienku štátneho občianstva Slovenskej republiky a podmienky podľa odseku 1 písm. a) až e) musí čakateľ spĺňať po celý čas trvania pracovného pomeru; podmienky podľa odseku 1 musí príslušník obecnej polície spĺňať po celý čas trvania pracovného pomeru.
9. Splnenie podmienky spoľahlivosti podľa odseku 1 písm. a) a podmienky podľa odseku 1 písm. e) preukazuje občan čestným vyhlásením. Obec je oprávnená si vyžiadať na overenie pravdivosti čestného vyhlásenia údaje z evidencie priestupkov.[[29]](#footnote-29))
10. Príslušník obecnej polície je povinný oznámiť náčelníkovi každú zmenu skutočností uvedených v odseku 1 najneskôr do 10 dní od tejto zmeny.
11. Príslušník obecnej polície skladá sľub tohto znenia:

„Sľubujem, že budem riadne plniť svoje povinnosti, chrániť záujmy obce a jej obyvateľov, dodržiavať Ústavu Slovenskej republiky, zákony a ostatné všeobecne záväzné právne predpisy platné v Slovenskej republike.“.

**§ 29**

**Bezúhonnosť**

* 1. Za bezúhonného sa na účely tohto zákona nepovažuje ten, kto bol právoplatne odsúdený za úmyselný trestný čin, a v prípade obzvlášť závažného zločinu, trestného činu zneužívania právomoci verejného činiteľa, trestného činu prijímania úplatku, trestného činu podplácania a trestného činu nepriamej korupcie aj ten, komu bolo odsúdenie za takýto trestný čin zahladené alebo na ktorého sa hľadí, akoby nebol za takýto trestný čin odsúdený.
	2. Bezúhonnosť sa preukazuje odpisom registra trestov. Na účel preukázania bezúhonnosti podľa tohto zákona občan poskytne obci údaje potrebné na vyžiadanie odpisu registra trestov.[[30]](#footnote-30)) Údaje podľa predchádzajúcej vety obec bezodkladne zašle v elektronickej podobe Generálnej prokuratúre Slovenskej republiky na vydanie odpisu registra trestov.

**§ 30**

**Spoľahlivosť**

Za spoľahlivého sa na účely tohto zákona nepovažuje občan,

1. ktorý preukázateľne nadmerne požíva alkoholické nápoje[[31]](#footnote-31)) alebo požíva iné návykové látky,
2. ktorý bol v posledných troch rokoch opakovane uznaný vinným zo spáchania priestupku
3. na úseku ochrany pred alkoholizmom a inými toxikomániami,
4. proti občianskemu spolunažívaniu, ktorého sa dopustil vyhrážaním ujmou na zdraví, úmyselným drobným ublížením na zdraví alebo iným hrubým správaním,
5. proti majetku,
6. extrémizmu alebo diváckeho násilia alebo
7. na úseku zbraní a streliva,[[32]](#footnote-32))
8. u ktorého zistené skutočnosti nasvedčujú tomu, že založil, podporuje, propaguje alebo verejne prejavuje sympatie s hnutím smerujúcim k potlačeniu základných práv a slobôd.

**§ 31**

**Zdravotná spôsobilosť, psychická spôsobilosť a telesná spôsobilosť**

1. Na účely zistenia splnenia podmienky podľa § 28 ods. 1 písm. c) sa občan podrobí lekárskej prehliadke, psychologickému vyšetreniu a previerke fyzickej zdatnosti.
2. Zdravotná spôsobilosť v prijímacom konaní sa preukazuje lekárskym posudkom, ktorý vydáva na základe výsledku lekárskej prehliadky lekár so špecializáciou v špecializačnom odbore všeobecné lekárstvo, ktorý poskytuje všeobecnú ambulantnú zdravotnú starostlivosť pre dospelých alebo lekár so špecializáciou v špecializačnom odbore pediatria, ktorý poskytuje všeobecnú ambulantnú zdravotnú starostlivosť pre deti a dorast.
3. Psychická spôsobilosť v prijímacom konaní sa preukazuje psychologickým posudkom, ktorý vydáva na základe výsledku psychologického vyšetrenia psychológ so špecializáciou v špecializačnom odbore klinická psychológia.
4. Za telesne spôsobilého sa považuje občan, ktorý vyhovuje požiadavkám na fyzickú zdatnosť určených obcou.
5. Ak vznikne odôvodnená pochybnosť o zdravotnej spôsobilosti alebo psychickej spôsobilosti príslušníka obecnej polície počas trvania pracovného pomeru, obec je oprávnená od neho požadovať v určenej lehote predloženie nového lekárskeho posudku alebo nového psychologického posudku; ak tak príslušník obecnej polície neurobí, má sa za to, že stratil zdravotnú spôsobilosť alebo psychickú spôsobilosť. Nový lekársky posudok vydáva na základe výsledku lekárskej prehliadky lekár podľa odseku 2, nový psychologický posudok vydáva na základe výsledku psychologického vyšetrenia psychológ podľa odseku 2. Náklady na lekársku prehliadku a psychologické vyšetrenie v prípadoch podľa prvej vety uhrádza obec.

**§ 32**

**Prijímacie konanie**

1. Prijímacie konanie sa začína podaním žiadosti občana o prijatie do pracovného pomeru v obecnej polícii (ďalej len „žiadosť o prijatie“).
2. V prijímacom konaní občan predloží
3. písomnú žiadosť o prijatie,
4. životopis,
5. občiansky preukaz,
6. lekársky posudok o zdravotnej spôsobilosti a psychologický posudok o psychickej spôsobilosti,
7. doklad o dosiahnutom vzdelaní,
8. čestné vyhlásenie podľa § 28 ods. 3.
9. Doklady podľa odseku 2 písm. d) a f) nesmú byť v čase podania žiadosti o prijatie staršie ako tri mesiace.
10. Prijímacie konanie sa končí prijatím do pracovného pomeru, späťvzatím žiadosti o prijatie alebo zamietnutím žiadosti o prijatie bez odôvodnenia. Prijímacie konanie sa skončí aj v prípade úmrtia občana.
11. Občan, ktorý žiada o prijatie do pracovného pomeru v obecnej polícii, musí byť o výsledku prijímacieho konania písomne vyrozumený do 30 dní od skončenia prijímacieho konania.
12. Ak príslušník obecnej polície skončí pracovný pomer s obcou a do jedného roka od skončenia podá žiadosť o prijatie inej obci alebo tej istej obci, odsek 2 písm. d) sa nepoužije okrem prípadu, ak občan medzitým stratil zdravotnú spôsobilosť alebo psychickú spôsobilosť.

**§ 33**

**Odborná spôsobilosť**

* 1. Odbornú spôsobilosť príslušníka obecnej polície (ďalej len „odborná spôsobilosť“) získa čakateľ absolvovaním odbornej prípravy príslušníkov obecnej polície (ďalej len „odborná príprava“) a úspešným vykonaním skúšky odbornej spôsobilosti (ďalej len „skúška“); odbornú prípravu nemusí absolvovať osoba, ktorá získala vzdelanie v študijnom odbore ochrana osôb a majetku alebo bezpečnostná služba na strednej škole alebo v študijnom odbore bezpečnostné vedy na vysokej škole.
	2. Skúška sa vykonáva pred odbornou komisiou, ktorej členov vymenúva a odvoláva prezident Policajného zboru. Prezident Policajného zboru zároveň vymenuje z členov odbornej komisie jej predsedu. Prezident Policajného zboru za členov odbornej komisie vymenuje
1. dvoch zástupcov Policajného zboru,
2. jedného zástupcu zariadenia, v ktorom sa vykonala odborná príprava, na návrh starostu obce, ktorá zriadila zariadenie,
3. jedného zástupcu na návrh občianskeho združenia náčelníkov obecných polícií alebo príslušníkov obecných polícií,
4. jedného zástupcu prokuratúry na návrh okresného prokurátora, v ktorého obvode sa nachádza zariadenie, v ktorom sa vykonala odborná príprava.
	1. Čakateľ môže opakovať skúšku najviac dvakrát. Ak čakateľ nevykoná ani druhú opravnú skúšku, môže vykonať novú skúšku až po opakovanom absolvovaní odbornej prípravy. Dátum a miesto vykonania skúšky a opravnej skúšky určuje zariadenie obce, v ktorom sa vykonala odborná príprava.
	2. Odborná komisia vydá čakateľovi bezprostredne po úspešnom vykonaní skúšky osvedčenie o odbornej spôsobilosti (ďalej len „osvedčenie“), ktoré obsahuje titul, meno, priezvisko a dátum narodenia jeho držiteľa.
	3. Zariadenie obce, v ktorom sa uskutočnila skúška, vydá na žiadosť držiteľa osvedčenia nové osvedčenie, ak pôvodné osvedčenie
5. bolo stratené alebo odcudzené
6. je tak poškodené, že zápisy v ňom uvedené sú nečitateľné alebo je porušená jeho celistvosť,
7. obsahuje údaje nezodpovedajúce skutočnosti.
	1. V prípade žiadosti podľa odseku 5 písm. b) alebo písm. c) priloží žiadateľ k žiadosti aj pôvodné osvedčenie. Ak zariadenie obce, v ktorom sa uskutočnila skúška, už nie je zriadené, nové osvedčenie vydá obec, ktorá mala toto zariadenie zriadené.
	2. Prezídium Policajného zboru bezodkladne oznámi zánik platnosti osvedčenia podľa § 35 obci, s ktorou je príslušník obecnej polície v pracovnom pomere. Prezídium Policajného zboru oznámi na požiadanie obce údaje o odbornej spôsobilosti o občanovi, ktorý žiada o prijatie do pracovného pomeru v obecnej polícii.

**§ 34**

**Odborná príprava**

1. Odborná príprava sa vykonáva v na to určenom zariadení obce. Obec, ktorá nemá na to určené zariadenie, môže písomne požiadať obec, ktorá má na to určené zariadenie, o vykonanie odbornej prípravy a skúšky.
2. Žiadosť o vykonanie odbornej prípravy a skúšky podľa odseku 1 obsahuje
3. názov obce,
4. meno, priezvisko, titul, rodné číslo, adresu trvalého pobytu a identifikačné číslo čakateľa, ktorý má absolvovať odbornú prípravu a skúšku,
5. odtlačok pečiatky obce, meno a priezvisko starostu obce a jeho podpis.
6. Termín nástupu na odbornú prípravu určuje zariadenie obce tak, aby bola odborná príprava vykonaná aspoň raz v roku; to neplatí, ak nebola zariadeniu obce v priebehu roka doručená písomná žiadosť inej obce o vykonanie odbornej prípravy a skúšky.
7. Obec písomne oznámi Prezídiu Policajného zboru začatie odbornej prípravy najmenej 15 dní pred začatím odbornej prípravy spolu s údajmi uvedenými v odseku 2.
8. Obec je povinná uhradiť zariadeniu inej obce preukázateľné náklady súvisiace s vykonaním odbornej prípravy.

**§ 35**

**Zánik platnosti osvedčenia**

1. Platnosť osvedčenia zaniká
2. dňom, kedy príslušník obecnej polície neuspeje na preskúšaní odbornej spôsobilosti,
3. dňom vrátenia osvedčenia Prezídiu Policajného zboru.
4. Platnosť osvedčenia zaniká tiež príslušníkovi obecnej polície, ktorý sa bez dostatočného ospravedlnenia nedostaví na preskúšanie odbornej spôsobilosti podľa § 36.

**§ 36**

**Preskúšanie odbornej spôsobilosti**

* 1. Ak z konania príslušníka obecnej polície vyplýva, že nemá dostatok vedomostí, schopností a zručností na plnenie úloh obecnej polície, alebo ak vznikne dôvodné podozrenie o tom, že príslušník obecnej polície nie je odborne spôsobilý, Prezídium Policajného zboru rozhodne o preskúšaní odbornej spôsobilosti príslušníka obecnej polície pred odbornou komisiou. Pred rozhodnutím o preskúšaní si Prezídium Policajného zboru vyžiada stanovisko náčelníka obecnej polície.
	2. Na rozhodnutie podľa odseku 1 sa vzťahuje správny poriadok; odvolanie proti rozhodnutiu nemá odkladný účinok.
	3. Na preskúšanie odbornej spôsobilosti sa primerane vzťahujú ustanovenia o skúške.

**§ 37**

**Dočasné pozastavenie výkonu činnosti**

1. Príslušníkovi obecnej polície starosta obce na návrh náčelníka dočasne pozastaví výkon činnosti až do právoplatného skončenia trestného stíhania, ak je trestne stíhaný za úmyselný trestný čin. Ak je trestne stíhaný za úmyselný trestný čin náčelník obecnej polície, dočasne mu pozastaví výkon činnosti až do právoplatného skončenia trestného stíhania starosta obce.
2. Príslušníkovi obecnej polície, ktorému bol dočasne pozastavený výkon činnosti podľa odseku 1, sa poskytne náhrada mzdy vo výške 40 % zo mzdy, ktorá mu patrila pred dočasným pozastavením výkonu činnosti. Táto náhrada mzdy sa zvyšuje o 10 % priznanej náhrady mzdy na každú vyživovanú osobu, najviac však do výšky 70 % priznanej náhrady mzdy.
3. Ak sa dočasné pozastavenie výkonu činnosti skončí, doplatí sa príslušníkovi obecnej polície rozdiel, o ktorý bola jeho mesačná mzda skrátená do 30 dní odo dňa, keď príslušník obecnej polície preukázal, že zanikli dôvody dočasného pozastavenia výkonu činnosti; to neplatí, ak konanie, pre ktoré bol príslušníkovi obecnej polície dočasne pozastavený výkon činnosti, je trestným činom, za ktorý bol právoplatne odsúdený, ak trestné stíhanie o tomto trestnom čine nebolo právoplatne skončené, alebo ak bol pre konanie, pre ktoré mu bol dočasne pozastavený výkon činnosti, prepustený z pracovného pomeru.
4. Po dobu dočasného pozastavenia výkonu činnosti sa príslušníkovi obecnej polície zakazuje nosiť rovnošata a odoberie sa mu preukaz príslušníka obecnej polície, odznak obecnej polície a výzbroj obecnej polície.
5. Príslušníkovi obecnej polície možno dočasne pozastaviť výkon činnosti aj v prípade, ak existuje dôvodná obava, že nie je psychicky spôsobilý na plnenie úloh obecnej polície, a to do preukázania jeho psychickej spôsobilosti podľa § 31 ods. 5.
6. Ak pominú dôvody, pre ktoré bol príslušníkovi obecnej polície dočasne pozastavený výkon činnosti, dočasné pozastavenie výkonu činnosti skončí starosta obce na návrh náčelníka; ak ide o náčelníka, dočasné pozastavenie výkonu činnosti skončí starosta obce.

**Osobitné sociálne poistenie príslušníkov obecnej polície**

**§ 38**

**Príspevok za prácu v obecnej polícii**

1. Príspevok za prácu v obecnej polícii (ďalej len „príspevok“) je dávka osobitného sociálneho poistenia.
2. Oprávnenou osobou na uplatnenie nároku na príspevok je príslušník obecnej polície, ktorého pracovný pomer v obecnej polícii sa skončil, ak spĺňa podmienky nároku na príspevok podľa § 39 ods. 1 a nejde o príslušníka obecnej polície podľa § 41 ods. 2.

**§ 39**

**Nárok na príspevok**

1. Nárok na príspevok vzniká, ak oprávnená osoba
2. dovŕšila vek najmenej 56 rokov a
3. jej pracovný pomer v obecnej polícii ako príslušníka obecnej polície trval najmenej 25 rokov.
4. Za dobu trvania pracovného pomeru v obecnej polícii rozhodujúcu na vznik nároku na príspevok sa považuje i doba výkonu vojenskej služby vojaka základnej služby, vojaka náhradnej služby alebo vojaka prípravnej služby v rozsahu ustanovenom osobitným predpisom platným v dobe jej výkonu.
5. Nárok na príspevok zaniká
6. dovŕšením dôchodkového veku oprávnenej osoby podľa všeobecného predpisu o sociálnom poistení,[[33]](#footnote-33))
7. smrťou oprávnenej osoby,
8. vznikom pracovného pomeru v obecnej polícii,
9. priznaním predčasného starobného dôchodku alebo invalidného dôchodku.

**§ 40**

**Výška príspevku**

1. Výška príspevku je 60 % priemernej mzdy oprávnenej osoby podľa odseku 2.
2. Za priemernú mzdu oprávnenej osoby sa považuje priemerný mesačný zárobok na pracovnoprávne účely[[34]](#footnote-34)) oprávnenej osoby v príjmovo najlepšom ukončenom kalendárnom roku v období posledných desiatich ukončených kalendárnych rokov odpracovaných ako príslušník obecnej polície pred dňom posledného skončenia pracovného pomeru v obecnej polícii.
3. Príspevok sa nekráti v prípade súbehu s príjmom zo zárobkovej činnosti alebo iným príjmom.

**§ 41**

**Poistné**

1. Poistné na príspevok platí príslušník obecnej polície, ktorého pracovný pomer v obecnej polícii trvá, ak z odseku 2 nevyplýva inak.
2. Poistné na príspevok nie je povinný platiť ten príslušník obecnej polície, ktorého prvý pracovný pomer v obecnej polícii vznikol po dovŕšení 31 rokov veku. Príslušník obecnej polície, ktorý neplatí poistné na príspevok podľa prvej vety, nie je oprávnenou osobou podľa § 38 ods. 2.
3. Sadzba poistného na príspevok je 3 % z vymeriavacieho základu určeného všeobecným predpisom o sociálnom poistení.[[35]](#footnote-35))
4. Poistné sa platí na účet Sociálnej poisťovne v Štátnej pokladnici.
5. Na poistné na príspevok sa primerane vzťahujú ustanovenia všeobecného predpisu o sociálnom poistení upravujúce poistné na dôchodkové poistenie.[[36]](#footnote-36))

**§ 42**

**Konanie o priznanie príspevku**

1. Nárok na príspevok vzniká splnením podmienok ustanovených týmto zákonom.
2. Konanie o priznanie príspevku sa začína na základe písomnej žiadosti oprávnenej osoby podanej Sociálnej poisťovni.
3. Na konanie o priznanie príspevku, výplatu príspevku, jeho termín a spôsob výplaty, zaokrúhľovanie, priznanie, zvyšovanie a znižovanie príspevku sa vzťahujú ustanovenia všeobecného predpisu o sociálnom poistení upravujúce dôchodkové dávky.

**Vzťahy obecnej polície s inými orgánmi a osobami**

**§ 43**

**Spolupráca obecnej polície s inými orgánmi**

1. Obecná polícia spolupracuje pri plnení svojich úloh s Policajným zborom,[[37]](#footnote-37)) orgánmi štátneho odborného dozoru nad bezpečnosťou práce, orgánmi štátnej správy vo veciach ochrany životného prostredia, orgánmi štátnej správy na úseku ochrany pred požiarmi a s inými orgánmi verejnej moci.
2. Obecná polícia je oprávnená pri plnení úloh obecnej polície požadovať z evidencie pobytu občanov Slovenskej republiky a z registra obyvateľov Slovenskej republiky na účel zistenia totožnosti osoby tieto údaje:
3. meno a priezvisko,
4. rodné číslo,
5. adresu trvalého pobytu a prechodného pobytu,
6. číslo občianskeho preukazu.
7. Obecná polícia je oprávnená požadovať od Policajného zboru alebo od príslušného orgánu verejnej moci informácie o hľadaných osobách, hľadaných veciach a motorových vozidlách.
8. Obecná polícia oznamuje príslušným orgánom verejnej moci porušenie všeobecne záväzných právnych predpisov, ktoré zistí pri plnení svojich úloh a ktorých riešenie nepatrí do pôsobnosti obce.

**§ 44**

**Zmluva o pôsobení obecnej polície v inej obci**

1. Obec, ktorá nemá zriadenú obecnú políciu, môže uzavrieť s obcou, ktorá má zriadenú obecnú políciu, zmluvu o pôsobení obecnej polície na území inej obce. Ak je predpoklad, že sily a prostriedky obecnej polície nebudú postačovať na plnenie jej úloh, môže uzavrieť zmluvu o pôsobení obecnej polície na území inej obce aj obec, ktorá má zriadenú obecnú políciu, s inou obcou, ktorá má zriadenú obecnú políciu.
2. Zmluva podľa odseku 1 obsahuje najmä
	1. určenie počtu príslušníkov obecnej polície, ktorí na základe tejto zmluvy majú plniť úlohy na území inej obce,
	2. určenie rozsahu úloh, ktoré bude obecná polícia vykonávať na území inej obce,
	3. spôsob úhrady preukázateľných nákladov spojených s výkonom úloh príslušníkov obecnej polície,
	4. vymedzenie času, na ktorý sa zmluva uzatvára,
3. Zmluva podľa odseku 1 musí mať písomnú formu, inak je neplatná.
4. Podmienkou platnosti zmluvy podľa odseku 1 je predchádzajúci súhlas obecných zastupiteľstiev oboch zmluvných strán.
5. Obec, ktorá je zmluvnou stranou zmluvy podľa odseku 1 a na území ktorej bude pôsobiť obecná polícia inej obce, vydá príslušníkovi obecnej polície písomné poverenie na plnenie úloh v rozsahu podľa zmluvy podľa odseku 1. Poverenie obsahuje názvy oboch obcí a údaje uvedené v odseku 2 písm. b) a d) a zaniká skončením platnosti zmluvy.
6. Činnosť príslušníkov obecnej polície, ktorí na základe zmluvy podľa odseku 1 pôsobia na území inej obce, riadi náčelník alebo ním poverený príslušník obecnej polície, pričom sa riadi aj všeobecne záväznými nariadeniami, uzneseniami obecného zastupiteľstva a rozhodnutiami starostu tejto obce.
7. Obce, ktoré sú zmluvnými stranami zmluvy podľa odseku 1, môžu tiež určiť podmienky vzájomného vysporiadania práv a povinností vzniknutých z prípadnej zodpovednosti za škodu spôsobenú v súvislosti s pôsobením príslušníkov obecnej polície na území inej obce.

**§ 45**

**Pôsobenie obecnej polície na území inej obce bez zmluvy**

1. V prípade mimoriadnej udalosti,[[38]](#footnote-38)) kedy hrozí nebezpečenstvo z omeškania alebo v iných opodstatnených prípadoch, môže obecná polícia plniť úlohy na území inej obce, a to aj vtedy, ak má táto obec zriadenú obecnú políciu, na základe ústnej dohody starostov obcí.
2. Starosta obce, v ktorej plní úlohy obecná polícia inej obce podľa odseku 1, vydá príslušníkovi obecnej polície z inej obce dočasné písomné poverenie na plnenie nevyhnutných úloh platné najviac 15 pracovných dní. Dočasné písomné poverenie stráca platnosť uplynutím doby, na ktorú bolo vydané, dohodou starostov obcí alebo uzatvorením zmluvy podľa § 44.

**§ 46**

**Dobrovoľník obecnej polície**

1. Dobrovoľníkom obecnej polície je fyzická osoba staršia ako 18 rokov, spôsobilá na právne úkony, ktorej náčelník vydal písomné poverenie na pomáhanie obecnej polícii pri plnení jej úloh na úseku ochrany verejného poriadku a pri dohľade nad bezpečnosťou a plynulosťou cestnej premávky.
2. Dobrovoľník obecnej polície musí byť viditeľne označený preukazom dobrovoľníka obecnej polície na ľavej strane horného dielu odevu a rukávovou páskou. Na náležitosti preukazu dobrovoľníka obecnej polície sa primerane vzťahuje § 10 ods. 1 a 2. Za zníženej viditeľnosti dobrovoľník obecnej polície používa reflexnú vestu. Rukávová páska a reflexná vesta sú v čase, keď dobrovoľník obecnej polície neplní úlohy podľa odseku 1, uložené na obecnej polícii.
3. Označenie a preškolenie dobrovoľníka obecnej polície zabezpečuje obecná polícia.
4. Dobrovoľník obecnej polície je oprávnený so súhlasom obecnej polície vykonávať na úseku ochrany verejného poriadku a bezpečnosti a plynulosti cestnej premávky školenia, prednášky a inštruktáže.
5. Dobrovoľník obecnej polície je pri plnení úloh podľa odseku 1 v prítomnosti príslušníka obecnej polície oprávnený
6. pri porušení verejného poriadku alebo ochrany bezpečnosti a plynulosti cestnej premávky používať na odstránenie takého porušenia dohováranie a výzvu,
7. usmerňovať účastníkov cestnej premávky najmä pri dopravnej nehode a na tieto účely dávať pokyn na zastavenie vozidla.
8. Každý je povinný uposlúchnuť výzvu, pokyn a usmernenie dobrovoľníka obecnej polície alebo strpieť výkon jeho oprávnení podľa odseku 5.
9. Čas a miesto plnenia úloh dobrovoľníka obecnej polície určuje obecná polícia po dohode s dobrovoľníkom obecnej polície.

**§ 47**

**Informačné povinnosti obce**

1. Obec, ktorá má zriadenú obecnú políciu, je povinná do 31. marca každého roka zaslať Prezídiu Policajného zboru správu o činnosti obecnej polície za predchádzajúci kalendárny rok. Správu o činnosti obecnej polície podpisuje starosta obce. Ak sa správa predkladá v elektronickej podobe, podpis a odtlačok úradnej pečiatky sa nahrádzajú autorizáciou podľa osobitného predpisu.[[39]](#footnote-39))
2. Povinnosť predložiť správu podľa odseku 1 má tiež obec, ktorá zrušila obecnú políciu, a to do 30 dní odo dňa zrušenia obecnej polície.
3. Obec je povinná oznámiť Prezídiu Policajného zboru zriadenie obecnej polície do 30 dní odo dňa jej zriadenia.
4. Obec, ktorá nemá zriadenú obecnú políciu a uzavrela s inou obcou zmluvu podľa § 44, je povinná do 30 dní odo dňa platnosti tejto zmluvy zaslať Prezídiu Policajného zboru jej osvedčenú kópiu. Obec, ktorá odstúpi od zmluvy pred koncom platnosti zmluvy, je povinná túto skutočnosť oznámiť Prezídiu Policajného zboru do 30 dní odo dňa odstúpenia od zmluvy.

**§ 48**

**Pokuty**

1. Prezídium Policajného zboru môže uložiť pokutu do 2 000 eur obci, ktorá
2. nezabezpečí, aby rovnošata alebo dopravný prostriedok boli v súlade s § 8 alebo § 9,
3. nezabezpečí, aby označenie dobrovoľníka obecnej polície bolo v súlade s § 46 ods. 2,
4. nepredloží správu o činnosti obecnej polície podľa § 47 ods. 1 alebo ods. 2,
5. neoznámi zriadenie obecnej polície podľa § 47 ods. 3,
6. nezašle osvedčenú kópiu zmluvy podľa § 47 ods. 4.
7. Pokutu podľa odseku 1 možno uložiť do jedného roka odo dňa, keď sa Prezídium Policajného zboru dozvedelo o porušení povinnosti obcou, najneskôr však do troch rokov odo dňa, keď došlo k porušeniu povinnosti.
8. Uložením pokuty podľa odseku 1 nie je dotknutá povinnosť obce zosúladiť rovnošatu alebo dopravné prostriedky s § 8 alebo § 9, zosúladiť označenie dobrovoľníka obecnej polície s § 46 ods. 2, predložiť Prezídiu Policajného zboru správu o činnosti obecnej polície podľa § 47 ods. 1 alebo ods. 2 a zaslať osvedčenú kópiu zmluvy podľa § 47 ods. 4.
9. Pri ukladaní pokút Prezídium Policajného zboru prihliada na povahu a závažnosť protiprávneho konania, charakter a rozsah jeho následkov, na jeho dĺžku, na prípadné opakované porušenie povinnosti alebo na to, či bolo porušených viac povinností.
10. Na konanie o ukladaní pokút sa vzťahuje správny poriadok.
11. Pokuty sú príjmom štátneho rozpočtu.

**Záverečné ustanovenia**

**§ 49**

**Evidencie**

1. Na účely plnenia úloh podľa tohto zákona Prezídium Policajného zboru vedie evidencie
2. obcí, ktoré majú zriadenú obecnú políciu, a obcí, ktoré zrušili obecnú políciu,
3. žiadostí obcí o vykonanie odbornej prípravy a skúšky,
4. príslušníkov obecnej polície, ktorým bolo vydané osvedčenie,
5. údajov obsiahnutých v správach o činnosti obecnej polície,
6. príslušníkov obecnej polície, ktorí boli preskúšaní podľa § 36.
7. Evidencia podľa odseku 1 písm. a) obsahuje
8. názov obce,
9. počet príslušníkov obecnej polície,
10. dátum zriadenia obecnej polície,
11. dátum zrušenia obecnej polície.
12. Evidencia podľa odseku 1 písm. b) obsahuje
13. názov obce,
14. dátum doručenia žiadosti obce o vykonanie odbornej prípravy a skúšky,
15. titul, meno, priezvisko a rodné číslo čakateľov prihlásených na vykonanie odbornej prípravy a skúšky,
16. dátum a miesto vykonania odbornej prípravy,
17. dátum a miesto vykonania skúšky a opravnej skúšky, ak bola vykonaná.
18. Evidencia podľa odseku 1 písm. c) obsahuje
19. titul, meno, priezvisko a rodné číslo príslušníkov obecnej polície, ktorým bolo vydané osvedčenie,
20. dátum a miesto vykonania skúšky a opravnej skúšky,
21. evidenčné číslo osvedčenia.
22. Evidencia podľa odseku 1 písm. e) obsahuje
23. titul, meno, priezvisko a rodné číslo príslušníkov obecnej polície, ktorí boli preskúšaní,
24. dátum a miesto vykonania skúšky a opravnej skúšky.

**§ 50**

**Náhrada škody**

* 1. Obec zodpovedá za škodu, ktorú spôsobil príslušník obecnej polície v súvislosti s plnením úloh obecnej polície; to neplatí, ak ide o škodu spôsobenú osobe, ktorá svojím protiprávnym konaním oprávnený a primeraný zákrok vyvolala.
	2. Obec zodpovedá za škodu, ktorú spôsobil dobrovoľník obecnej polície v súvislosti s plnením úloh pri pomáhaní obecnej polícii alebo ktorú spôsobila osoba v súvislosti s pomocou, ktorú táto osoba poskytla obecnej polícii na žiadosť príslušníka obecnej polície alebo s jeho vedomím; odsek 1 sa použije primerane.
	3. Obec zodpovedá za škodu dobrovoľníkovi obecnej polície a osobe, ktorá poskytla pomoc obecnej polícii na žiadosť príslušníka obecnej polície alebo s jeho vedomím (ďalej len „poškodený“). Obec sa tejto zodpovednosti môže zbaviť len vtedy, ak si túto škodu spôsobil poškodený úmyselne.
	4. Obec zodpovedá za škodu na veciach, ktorá poškodenému vznikla v súvislosti s činnosťou dobrovoľníka obecnej polície a poskytnutím pomoci podľa odseku 2. Pritom sa uhrádza skutočná škoda, a to uvedením do predošlého stavu. Ak to nie je možné alebo účelné, škoda sa uhrádza v peniazoch. Poškodenému môže byť priznaná aj náhrada nákladov spojených s obstaraním novej veci za poškodenú vec.

**§ 51**

1. Obecná polícia zriadená mestom sa označuje ako mestská polícia.
2. Kde sa v tomto zákone alebo vo vykonávacom právnom predpise podľa § 52 vyžaduje nápis, vyhlásenie alebo označenie „obecná polícia“, v meste sa tým rozumie nápis, vyhlásenie alebo označenie „mestská polícia“.
3. Týmto zákonom nie sú dotknuté ustanovenia osobitného predpisu o boji proti byrokracii.[[40]](#footnote-40))

**§ 52**

**Splnomocňovacie ustanovenie**

* 1. Všeobecne záväzný právny predpis, ktorý vydá Ministerstvo vnútra Slovenskej republiky, ustanoví
1. jednotné prvky rovnošaty (§ 8),
2. podrobnosti o označení dopravných prostriedkov obecnej polície (§ 9),
3. podrobnosti o preukaze príslušníka obecnej polície a jeho vzor (§ 10),
4. podrobnosti o organizácii a hodnotení skúšky a vzor osvedčenia (§ 33),
5. podrobnosti o organizácii a vykonávaní odbornej prípravy, formu a rozsah odbornej prípravy a vzor žiadosti o vykonanie odbornej prípravy a o vykonanie skúšky (§ 34),
6. podrobnosti o organizácii preskúšania odbornej spôsobilosti (§ 36),
7. podrobnosti o preukaze, rukávovej páske a reflexnej veste dobrovoľníka obecnej polície a vzor preukazu dobrovoľníka obecnej polície (§ 46),
8. podrobnosti o predkladaní správy o činnosti obecnej polície a jej obsahové náležitosti (§ 47).
	1. Všeobecne záväzný právny predpis, ktorý vydá Ministerstvo vnútra Slovenskej republiky po dohode s Ministerstvom zdravotníctva Slovenskej republiky, ustanoví podrobnosti o posudzovaní zdravotnej spôsobilosti a psychickej spôsobilosti vrátane minimálnych požiadaviek na zdravotnú spôsobilosť a psychickú spôsobilosť a vzoru lekárskeho posudku a psychologického posudku (§ 31).

**§ 53**

**Prechodné ustanovenia**

* 1. Príslušník obecnej polície podľa právnych predpisov účinných do 31. decembra 2023 je príslušníkom obecnej polície podľa tohto zákona.
	2. Rovnošata, označenie dopravného prostriedku obecnej polície a preukaz príslušníka obecnej polície, ktoré boli používané k 31. decembru 2023 podľa právnych predpisov účinných do 31. decembra 2023, možno používať aj po 1. januári 2024.
	3. Odborná príprava a skúška začaté pred 1. decembrom 2023 sa dokončia podľa právnych predpisov účinných do 31. decembra 2023.
	4. Príslušník obecnej polície, ktorého prvý pracovný pomer v obecnej polícii vznikol po dovŕšení 31 rokov veku a ktorý je príslušníkom obecnej polície k 1. januáru 2024, je povinný oznámiť svojmu zamestnávateľovi, či bude alebo nebude platiť poistné na príspevok, a to do dvoch mesiacov od nadobudnutia účinnosti tohto zákona. Do oznámenia v lehote podľa predchádzajúcej vety, ako aj vtedy, ak príslušník obecnej polície v tejto lehote neoznámi, či bude alebo nebude platiť poistné na príspevok, je príslušník obecnej polície povinný platiť poistné na príspevok podľa § 41. Na oznámenie podané po lehote podľa prvej vety sa neprihliada.

**§ 54**

**Zrušovacie ustanovenie**

Zrušujú sa:

* 1. zákon Slovenskej národnej rady č. 564/1991 Zb. o obecnej polícii v znení zákona Národnej rady Slovenskej republiky č. 250/1994 Z. z., zákona č. 319/1999 Z. z., zákona č. 333/2003 Z. z., zákona č. 445/2008 Z. z., zákona č. 8/2009 Z. z., zákona č. 214/2009 Z. z., zákona č. 105/2011 Z. z., zákona č. 273/2015 Z. z., zákona č. 125/2016 Z. z., zákona č. 293/2017 Z. z., zákona č. 9/2019 Z. z. a zákona č. 393/2019 Z. z.,
	2. nariadenie vlády Slovenskej republiky č. 590/2003 Z. z. o skúškach odbornej spôsobilosti príslušníkov obecnej polície a o odbornej príprave príslušníkov obecnej polície,
	3. vyhláška Ministerstva vnútra Slovenskej republiky č. 532/2003 Z. z., ktorou sa vykonávajú niektoré ustanovenia zákona Slovenskej národnej rady č. 564/1991 Zb. o obecnej polícii v znení neskorších predpisov v znení vyhlášky č. 456/2009 Z. z.

**Čl. II**

Zákon Slovenskej národnej rady č. 372/1990 Zb. o priestupkoch v znení zákona v znení zákona Slovenskej národnej rady č. 524/1990 Zb., zákona Slovenskej národnej rady č. 266/1992 Zb., zákona Slovenskej národnej rady č. 295/1992 Zb., zákona Slovenskej národnej rady č. 511/1992 Zb., zákona Národnej rady Slovenskej republiky č. 237/1993 Z. z., zákona Národnej rady Slovenskej republiky č. 42/1994 Z. z., zákona Národnej rady Slovenskej republiky č. 248/1994 Z. z., zákona Národnej rady Slovenskej republiky č. 249/1994 Z. z., zákona Národnej rady Slovenskej republiky č. 250/1994 Z. z., zákona Národnej rady Slovenskej republiky č. 202/1995 Z. z., zákona Národnej rady Slovenskej republiky č. 207/1995 Z. z., zákona Národnej rady Slovenskej republiky č. 265/1995 Z. z., zákona Národnej rady Slovenskej republiky č. 285/1995 Z. z., zákona Národnej rady Slovenskej republiky č. 160/1996 Z. z., zákona Národnej rady Slovenskej republiky č. 168/1996 Z. z., zákona č. 143/1998 Z. z., nálezu Ústavného súdu Slovenskej republiky č. 319/1998 Z. z., zákona č. 298/1999 Z. z., zákona č. 313/1999 Z. z., zákona č. 195/2000 Z. z., zákona č. 211/2000 Z. z., zákona č. 367/2000 Z. z., zákona č. 122/2001 Z. z., zákona č. 223/2001 Z. z., zákona č. 253/2001 Z. z., zákona č. 441/2001 Z. z., zákona č. 490/2001 Z. z., zákona č. 507/2001 Z. z., zákona č. 139/2002 Z. z., zákona č. 422/2002 Z. z., zákona č. 190/2003 Z. z., zákona č. 430/2003 Z. z., zákona č. 510/2003 Z. z., zákona č. 515/2003 Z. z., zákona č. 534/2003 Z. z., zákona č. 364/2004 Z. z., zákona č. 533/2004 Z. z., zákona č. 656/2004 Z. z., zákona č. 570/2005 Z. z., zákona č. 650/2005 Z. z., zákona č. 211/2006 Z. z., zákona č. 224/2006 Z. z., zákona č. 250/2007 Z. z., zákona č. 547/2007 Z. z., zákona č. 666/2007 Z. z., zákona č. 86/2008 Z. z., zákona č. 245/2008 Z. z., zákona č. 298/2008 Z. z., zákona č. 445/2008 Z. z., zákona č. 479/2008 Z. z., zákona č. 491/2008 Z. z., zákona č. 8/2009 Z. z., zákona č. 70/2009 Z. z., zákona č. 72/2009 Z. z., zákona č. 191/2009 Z. z., zákona č. 206/2009 Z. z., zákona č. 387/2009 Z. z., zákona č. 465/2009 Z. z., zákona č. 513/2009 Z. z., zákona č. 60/2010 Z. z., zákona č. 433/2010 Z. z., zákona č. 547/2010 Z. z., zákona č. 313/2011 Z. z., zákona č. 362/2011 Z. z., zákona č. 79/2012 Z. z., zákona č. 96/2012 Z. z., zákona č. 31/2013 Z. z., zákona č. 80/2013 Z. z., zákona č. 94/2013 Z. z., zákona č. 299/2013 Z. z., zákona č. 388/2013 Z. z., zákona č. 417/2013 Z. z., zákona č. 474/2013 Z. z., zákona č. 1/2014 Z. z., zákona č. 204/2014 Z. z., zákona č. 374/2014 Z. z., zákona č. 397/2015 Z. z., zákona č. 430/2015 Z. z., zákona č. 125/2016 Z. z., zákona č. 311/2016 Z. z, zákona č. 315/2016 Z. z., zákona č. 393/2019 Z. z., zákona č. 338/2020 Z. z., zákona č. 146/2021 Z. z., zákona č. 412/2021 Z. z. a zákona č. 246/2022 Z. z. sa mení a dopĺňa takto:

* 1. V § 58 ods. 3 písm. d) sa na konci pripájajú tieto slová: „alebo ak ide o priestupky podľa § 22 ods. 1 písm. e) alebo písm. f),“.
	2. V § 86 písm. b) sa čiarka na konci nahrádza bodkočiarkou a pripájajú sa tieto slová: „obecné polície aj priestupky proti bezpečnosti a plynulosti cestnej premávky

1. podľa § 22 ods. 1 písm. j),

2. podľa § 22 ods. 1 písm. k) alebo písm. l) spáchané mimo diaľnic porušením príkazu, zákazu alebo obmedzenia zastavenia alebo státia,

3. podľa § 22 ods. 1 písm. l) spáchané mimo diaľnic porušením príkazu, zákazu alebo obmedzenia vjazdu, vstupu, jazdy nemotorového vozidla, jazdy motorového vozidla na komunikácii pre chodcov alebo cyklistov, odbočenia, smeru jazdy, smeru obchádzania, otáčania, cúvania alebo použitia snehových reťazí alebo iného rovnocenného zariadenia,

4. podľa § 22 ods. 1 písm. l) spáchané nerešpektovaním signálu červenej farby „Stoj“ určeného na riadenie cestnej premávky chodcov a cyklistov pri prechádzaní cez vozovku, neuposlúchnutím pokynu vodičovi na zastavenie vozidla, výzvy vodičovi pri objasňovaní priestupku podľa prvého až tretieho bodu na predloženie dokladov ustanovených na vedenie a premávku vozidla a na dopravu osôb a nákladu alebo porušením povinnosti vodiča mať pri sebe platné doklady podľa osobitného predpisu,9)“.

Poznámka pod čiarou k odkazu 9 znie:

„9) § 4 ods. 1 písm. b) zákona č. 8/2009 Z. z.“.

**Čl. III**

Zákon č. 461/2003 Z. z. o sociálnom poistení v znení zákona č. 551/2003 Z. z., zákona č. 600/2003 Z. z., zákona č. 5/2004 Z. z., zákona č. 43/2004 Z. z., zákona č. 186/2004 Z. z., zákona č. 365/2004 Z. z., zákona č. 391/2004 Z. z., zákona č. 439/2004 Z. z., zákona č. 523/2004 Z. z., zákona č. 721/2004 Z. z., zákona č. 82/2005 Z. z., zákona č. 244/2005 Z. z., zákona č. 351/2005 Z. z., zákona č. 534/2005 Z. z., zákona č. 584/2005 Z. z., zákona č. 310/2006 Z. z., nálezu Ústavného súdu Slovenskej republiky č. 460/2006 Z. z., zákona č. 529/2006 Z. z., uznesenia Ústavného súdu Slovenskej republiky č. 566/2006 Z. z., zákona č. 592/2006 Z. z., zákona č. 677/2006 Z. z., zákona č. 274/2007 Z. z., zákona č. 519/2007 Z. z., zákona č. 555/2007 Z. z., zákona č. 659/2007 Z. z., nálezu Ústavného súdu Slovenskej republiky č. 204/2008 Z. z., zákona č. 434/2008 Z. z., zákona č. 449/2008 Z. z., zákona č. 599/2008 Z. z., zákona č. 108/2009 Z. z., zákona č. 192/2009 Z. z., zákona č. 200/2009 Z. z., zákona č. 285/2009 Z. z., zákona č. 571/2009 Z. z., zákona č. 572/2009 Z. z., zákona č. 52/2010 Z. z., zákona č. 151/2010 Z. z., zákona č. 403/2010 Z. z., zákona č. 543/2010 Z. z., zákona č. 125/2011 Z. z., zákona č. 223/2011 Z. z., zákona č. 250/2011 Z. z., zákona č. 334/2011 Z. z., zákona č. 348/2011 Z. z., zákona č. 521/2011 Z. z., zákona č. 69/2012 Z. z., zákona č. 252/2012 Z. z., zákona č. 413/2012 Z. z., zákona č. 96/2013 Z. z., zákona č. 338/2013 Z. z., zákona č. 352/2013 Z. z., zákona č. 183/2014 Z. z., zákona č. 195/2014 Z. z., zákona č. 204/2014 Z. z., zákona č. 240/2014 Z. z., zákona č. 298/2014 Z. z., zákona č. 25/2015 Z. z., zákona č. 32/2015 Z. z., zákona č. 61/2015 Z. z., zákona č. 77/2015 Z. z., zákona č. 87/2015 Z. z., zákona č. 112/2015 Z. z., zákona č. 140/2015 Z. z., zákona č. 176/2015 Z. z., zákona č. 336/2015 Z. z., zákona č. 378/2015 Z. z., zákona č. 407/2015 Z. z., zákona č. 440/2015 Z. z., zákona č. 125/2016 Z. z., zákona č. 285/2016 Z. z., zákona č. 310/2016 Z. z., zákona č. 355/2016 Z. z., zákona č. 2/2017 Z. z., zákona č. 85/2017 Z. z., zákona č. 184/2017 Z. z., zákona č. 264/2017 Z. z., zákona č. 266/2017 Z. z., zákona č. 279/2017 Z. z., zákona č. 63/2018 Z. z., zákona č. 87/2018 Z. z., zákona č. 177/2018 Z. z., zákona č. 191/2018 Z. z., zákona č. 282/2018 Z. z., zákona č. 314/2018 Z. z., zákona č. 317/2018 Z. z., zákona č. 366/2018 Z. z., zákona č. 368/2018 Z. z., zákona č. 35/2019 Z. z., zákona č. 83/2019 Z. z., zákona 105/2019 Z. z., zákona č. 221/2019 Z. z., zákona č. 225/2019 Z. z., zákona č. 231/2019 Z. z., zákona č. 321/2019 Z. z., zákona č. 381/2019 Z. z., zákona č. 382/2019 Z. z., zákona č. 385/2019 Z. z., zákona č. 390/2019 Z. z., zákona č. 393/2019 Z. z., zákona č. 466/2019 Z. z., zákona č. 467/2019 Z. z., zákona č. 46/2020 Z. z., zákona č. 63/2020 Z. z., zákona č. 66/2020 Z. z., zákona č. 68/2020 Z. z., zákona č. 95/2020 Z. z., zákona č. 125/2020 Z. z., zákona č. 127/2020 Z. z., zákona č. 157/2020 Z. z., zákona č. 198/2020 Z. z., zákona č. 258/2020 Z. z., zákona č. 275/2020 Z. z., zákona č. 296/2020 Z. z., zákona č. 330/2020 Z. z., zákona č. 365/2020 Z. z., zákona č. 372/2020 Z. z., nálezu Ústavného súdu Slovenskej republiky č. 388/2020 Z. z., zákona č. 426/2020 Z. z., zákona č. 126/2021 Z. z., zákona č. 130/2021 Z. z., zákona č. 215/2021 Z. z., zákona č. 265/2021 Z. z., zákona č. 283/2021 Z. z., zákona č. 355/2021 Z. z., zákona č. 397/2021 Z. z., zákona č. 412/2021 Z. z., zákona č. 431/2021 Z. z., zákona č. 454/2021 Z. z., zákona č. 92/2022 Z. z., zákona č. 125/2022 Z. z., zákona č. 248/2022 Z. z., zákona č. 249/2022 Z. z., zákona č. 350/2022 Z. z., zákona č. 352/2022 Z. z., zákona č. 399/2022 Z. z., zákona č. 421/2022 Z. z., zákona č. 518/2022 Z. z., zákona č. 65/2023 Z. z. a zákona č. 71/2023 Z. z. sa mení a dopĺňa takto:

* 1. V § 172 ods. 2 druhá veta znie: „Sociálna poisťovňa rozhoduje aj v konaní vo veciach osobitného sociálneho poistenia podľa osobitného predpisu.89a)“

Poznámka pod čiarou k odkazu 89a znie:

„89a) § 38 až 42 zákona č. .../2023 Z. z. o obecnej polícii a o zmene a doplnení niektorých zákonov.“.

* 1. V § 179 ods. 1 sa písmeno a) dopĺňa bodom 17., ktorý znie:

„17. o príspevku za prácu v obecnej polícii podľa osobitného predpisu,89a).“.

* 1. V § 179 ods. 1 sa vypúšťa písmeno r).

Doterajšie písmeno s) sa označuje ako písmeno r).

**Čl. IV**

Zákon č. 330/2007 Z. z. o registri trestov a o zmene a doplnení niektorých zákonov v znení zákona č. 519/2007 Z. z., zákona č. 644/2007 Z. z., zákona č. 598/2008 Z. z., zákona č. 59/2009 Z. z., zákona č. 400/2009 Z. z., zákona č. 136/2010 Z. z., zákona č. 224/2010 Z. z., zákona č. 33/2011 Z. z., zákona č. 220/2011 Z. z., zákona č. 334/2012 Z. z., zákona č. 345/2012 Z. z., zákona č. 322/2014 Z. z., zákona č. 78/2015 Z. z., zákona č. 273/2015 Z. z., zákona č. 91/2016 Z. z., zákona č. 125/2016 Z. z., zákona č. 55/2017 Z. z., zákona č. 274/2017 Z. z., zákona č. 177/2018 Z. z., zákona č. 54/2019 Z. z., zákona č. 209/2019 Z. z., zákona č. 221/2019 Z. z., zákona č. 198/2020 Z. z., zákona č. 308/2020 Z. z., zákona č. 312/2020 Z. z., zákona č. 423/2020 Z. z., zákona č. 271/2021 Z. z., zákona č. 414/2021 Z. z., zákona č. 395/2021 Z. z., zákona č. 325/2022 Z. z. a zákona č. 376/2022 Z. z sa dopĺňa takto:

V § 14 sa odsek 3 dopĺňa písmenom s), ktoré znie:

„s) obci na účely konania o prijatie osoby do pracovného pomeru príslušníka obecnej polície,33ae)“.

Poznámka pod čiarou k odkazu 33ae znie:

„33ae) § 29 zákona č. .../2023 Z. z. o obecnej polícii a o zmene a doplnení niektorých zákonov.“.

**Čl. V**

Zákon č. 8/2009 Z. z. o cestnej premávke a o zmene a doplnení niektorých zákonov v znení zákona č. 84/2009 Z. z., zákona č. 188/2009 Z. z., zákona č. 199/2009 Z. z., zákona č. 144/2010 Z. z., zákona č. 119/2011 Z. z., zákona č. 249/2011 Z. z., zákona č. 313/2011 Z. z., zákona č. 68/2012 Z. z., zákona č. 317/2012 Z. z., zákona č. 357/2012 Z. z., zákona č. 42/2013 Z. z., zákona č. 98/2013 Z. z., zákona č. 180/2013 Z. z., zákona č. 213/2013 Z. z., zákona č. 290/2013 Z. z., zákona č. 388/2013 Z. z., zákona č. 474/2013 Z. z., zákona č. 488/2013 Z. z., zákona č. 387/2015 Z. z., zákona č. 430/2015 Z. z., zákona č. 311/2016 Z. z., zákona č. 106/2018 Z. z., zákona č. 393/2019 Z. z., zákona č. 73/2020 Z. z., zákona č. 423/2020 Z. z., zákona č. 128/2021 Z. z., 145/2021 Z. z., zákona č. 146/2021 Z. z., zákona č. 148/2021 Z. z., zákona č. 310/2021 Z. z., zákona č. 404/2021 Z. z., zákona č. 406/2021 Z. z., zákona č. 455/2021 Z. z., zákona č. 508/2021 Z. z., zákona č. 98/2022 Z. z., zákona č. 179/2022 Z. z., zákona č. 181/2022 Z. z., zákona č. 246/2022 Z. z., zákona č. 366/2022 Z. z. a zákona č. 429/2022 Z. z. sa mení a dopĺňa takto:

1. V § 3 ods. 2 písm. c) sa slová „pokyny iných osôb, ktoré“ nahrádzajú slovami „pokyn, výzvu alebo príkaz inej osoby, ktorú“.
2. V § 70 ods. 8 sa na konci pripája táto veta: „Vodičský preukaz je oprávnený zadržať aj príslušník obecnej polície za podmienok uvedených v odseku 1 alebo odseku 5, ak ide o osoby, ktorých priestupky môže objasňovať obecná polícia; povinnosti policajta podľa odsekov 4 a 5 sa vzťahujú aj na príslušníka obecnej polície.“.
3. V § 113 ods. 8 sa za slovo „EUCARIS“ vkladá slovo „obci,“.
4. V § 139a ods. 3 a 4 a § 139c ods. 4 sa za slová „orgán Policajného zboru“ vkladajú slová „alebo obec“.
5. V § 139b ods. 2 sa na konci pripájajú tieto vety: „Správny delikt podľa § 139a ods. 3 alebo ods. 4 možno obcou prejednať len vtedy, ak je zaznamenaný mimo diaľnice automatizovanými technickými prostriedkami používanými alebo využívanými obcou, ktoré sú konštrukčne pevne spojené so zemou; miesta ich umiestnenia určí obec so súhlasom orgánu Policajného zboru. Ak má byť technický prostriedok umiestnený na pozemnej komunikácii alebo jej súčasti, je potrebné jeho umiestnenie vopred prerokovať so správcom komunikácie.“.
6. V § 139d ods. 1 sa slová „§ 6a písm. e)“ nahrádzajú slovami „§ 6a písm. b) alebo písm. e)“.
7. V § 139d ods. 11 sa na konci pripája táto veta: „Ministerstvo vnútra a orgán Policajného zboru metodicky usmerňujú obce pri výkone ich pôsobnosti v konaniach o správnom delikte držiteľa vozidla.“.

**Čl. VI**

Tento zákon nadobúda účinnosť 1. januára 2024.

1. ) § 6 ods. 1 zákona Slovenskej národnej rady č. 369/1990 Zb. o obecnom zriadení v znení zákona č. 453/2001 Z. z. [↑](#footnote-ref-1)
2. ) Napríklad Zákonník práce, zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov. [↑](#footnote-ref-2)
3. ) Napríklad § 58 ods. 3 písm. d) a § 86 písm. b) zákona Slovenskej národnej rady č. 372/1990 Zb. o priestupkoch v znení neskorších predpisov, [↑](#footnote-ref-3)
4. ) Napríklad § 108 Civilného sporového poriadku, § 9 ods. 1 písm. g) zákona č. 129/2002 Z. z. o integrovanom záchrannom systéme v znení zákona č. 10/2006 Z. z. [↑](#footnote-ref-4)
5. ) § 11 zákona č. 157/2018 Z. z. o metrológii a o zmene a doplnení niektorých zákonov. [↑](#footnote-ref-5)
6. ) Napríklad zákon č. 124/1992 Zb. o Vojenskej polícii v znení neskorších predpisov, zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov. [↑](#footnote-ref-6)
7. ) § 128 ods. 1 Trestného zákona. [↑](#footnote-ref-7)
8. ) § 27 ods. 2 písm. a) zákona č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov. [↑](#footnote-ref-8)
9. ) § 85 ods. 2 Trestného poriadku. [↑](#footnote-ref-9)
10. ) § 130 ods. 5 Trestného zákona. [↑](#footnote-ref-10)
11. ) Napríklad § 16 ods. 2 písm. b) zákona č. 514/2009 Z. z. o doprave na dráhach v znení zákona č. 393/2011 Z. z., § 12 ods. 2 písm. b) zákona č. 56/2012 Z. z. o cestnej doprave. [↑](#footnote-ref-11)
12. ) Napríklad § 9 ods. 2 a 3 zákona č. 124/1992 Zb. v znení neskorších predpisov, § 8 zákona Národnej rady Slovenskej republiky č. 46/1993 Z. z. o Slovenskej informačnej službe v znení zákona č. 192/2011 Z. z., § 13 ods. 2 zákona Národnej rady Slovenskej republiky č. 171/1993 Z. z. v znení neskorších predpisov, § 37 ods. 1 zákona č. 500/2022 Z. z. o Vojenskom spravodajstve. [↑](#footnote-ref-12)
13. ) Napríklad § 365 Civilného mimosporového poriadku, § 44 ods. 3 písm. a) a b) zákona č. 36/2005 Z. z. o rodine a o zmene a doplnení niektorých zákonov. [↑](#footnote-ref-13)
14. ) Napríklad § 365 Civilného mimosporového poriadku, § 44 ods. 3 písm. c) zákona č. 36/2005 Z. z. [↑](#footnote-ref-14)
15. ) § 116 Občianskeho zákonníka. [↑](#footnote-ref-15)
16. ) Zákon č. 283/2002 Z. z. o cestovných náhradách v znení neskorších predpisov. [↑](#footnote-ref-16)
17. ) Napríklad § 101 Civilného sporového poriadku, § 77 Správneho súdneho poriadku. [↑](#footnote-ref-17)
18. ) Zákon č. 190/2003 Z. z. v znení neskorších predpisov. [↑](#footnote-ref-18)
19. ) § 15 zákona Slovenskej národnej rady č. 372/1990 Zb. [↑](#footnote-ref-19)
20. ) § 18 zákona Slovenskej národnej rady č. 372/1990 Zb. [↑](#footnote-ref-20)
21. ) § 45 ods. 9 zákona č. 56/2012 Z. z. v znení zákona č. 387/2015 Z. z. [↑](#footnote-ref-21)
22. ) Napríklad § 27 zákona Národnej rady Slovenskej republiky č. 171/1993 Z. z. v znení zákona č. 353/1997 Z. z., § 46 zákona č. 35/2019 Z. z. o finančnej správe a o zmene a doplnení niektorých zákonov. [↑](#footnote-ref-22)
23. ) § 45 ods. 6 zákona č. 56/2012 Z. z. v znení zákona č. 387/2015 Z. z. [↑](#footnote-ref-23)
24. ) § 140 ods. 1 písm. b) zákona č. 8/2009 Z. z. o cestnej premávke a o zmene a doplnení niektorých zákonov v znení zákona č. 455/2001 Z. z. [↑](#footnote-ref-24)
25. ) Vyhláška ministra zahraničných vecí č. 157/1964 Zb. o Viedenskom dohovore o diplomatických stykoch. [↑](#footnote-ref-25)
26. ) Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4. 5. 2016) v platnom znení.

 Zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov. [↑](#footnote-ref-26)
27. ) § 24 a 25 Trestného zákona. [↑](#footnote-ref-27)
28. ) § 16 ods. 4 písm. c) a d) zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov. [↑](#footnote-ref-28)
29. ) § 89a zákona Slovenskej národnej rady č. 372/1990 Zb. v znení zákona č. 387/2009 Z. z. [↑](#footnote-ref-29)
30. ) § 14 ods. 3 písm. s) zákona č. 330/2007 Z. z. o registri trestov a o zmene a doplnení niektorých zákonov v znení zákona č. .../2023 Z. z. [↑](#footnote-ref-30)
31. ) § 1 zákona Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb. [↑](#footnote-ref-31)
32. ) § 69 zákona č. 190/2003 Z. z. v znení neskorších predpisov. [↑](#footnote-ref-32)
33. ) § 65 ods. 2 zákona č. 461/2003 Z. z. o sociálnom poistení v znení zákona č. 352/2022 Z. z. [↑](#footnote-ref-33)
34. ) § 134 Zákonníka práce. [↑](#footnote-ref-34)
35. ) § 138 zákona č. 461/2003 Z. z. v znení neskorších predpisov. [↑](#footnote-ref-35)
36. ) Zákon č. 461/2003 Z. z. v znení neskorších predpisov. [↑](#footnote-ref-36)
37. ) § 74 ods. 2 zákona Národnej rady Slovenskej republiky č. 171/1993 Z. z. [↑](#footnote-ref-37)
38. ) § 3 ods. 2 zákona Národnej rady Slovenskej republiky č. 42/1994 Z. z. o civilnej ochrane. [↑](#footnote-ref-38)
39. ) § 23 ods. 1 zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov. [↑](#footnote-ref-39)
40. ) Zákon č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) v znení neskorších predpisov. [↑](#footnote-ref-40)